### NÁrodná rada sLOVENSKEJ REPUBLIKY

### IV. volebné obdobie

–––––––––––––––––––––––––––––––––––––––––––––––––––––––––––––––––––––––––––

**návrh**

**ZÁKON**

**z ..................2009,**

ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov, zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov a zákon Slovenskej národnej rady č. 401/1990 Zb. o meste Košice v znení neskorších predpisov

Národná rada Slovenskej republiky sa uzniesla na tomto zákone:

Čl. I

 Zákon Slovenskej národnej rady č. 369/1990 Zb. o obecnom zriadení v znení zákona Slovenskej národnej rady č. 96/1991 Zb., zákona Slovenskej národnej rady č.130/1991 Zb., zákona Slovenskej národnej rady č. 421/1991 Zb., zákona Slovenskej národnej rady č. 500/1991 Zb., zákona Slovenskej národnej rady č. 564/1991 Zb., zákona Slovenskej národnej rady č. 11/1992 Zb., zákona Slovenskej národnej rady č. 295/1992 Zb., zákona Národnej rady Slovenskej republiky č. 43/1993 Z.z., zákona Národnej rady Slovenskej republiky č. 252/1994 Z.z., zákona Národnej rady Slovenskej republiky č. 287/1994 Z.z., zákona č. 229/1997 Z.z., zákona 225/1998 Z.z., zákona č. 233/1998 Z.z., nálezu Ústavného súdu Slovenskej republiky č. 185/1999 Z.z., zákona č. 389/1999 Z.z., zákona č. 6/2001 Z.z., zákona č. 453/2001 Z.z., zákona č. 205/2002 Z.z., zákona č. 515/2003 Z.z., zákona č. 369/2004 Z.z., zákona č. 535/2004 Z.z., zákona č. 583/2004 Z.z., zákona č. 615/2004 Z.z., zákona č. 757/2004 Z.z., zákona č. 171/2005 Z.z., zákona č. 628/2005 Z.z., zákona č. 267/2006 Z.z., nálezu Ústavného súdu Slovenskej republiky č. 616/2006 Z.z., zákona č. 330/2007 Z.z., zákona č. 334/2007 Z.z, zákona č. 335/2007 Z.z., nálezu Ústavného súdu Slovenskej republiky č. 205/2008 Z.z., zákona č. 384/2008 Z.z. a zákona č. 445/2008 Z.z. sa mení a dopĺňa takto:

 1. V § 18 ods. 1 sa vypúšťa prvá veta.

 2. Za § 18 sa vloží nový § 18aa, ktorý vrátane nadpisu znie:

„§ 18aa

Voľby hlavného kontrolóra

(1) Hlavného kontrolóra v Bratislave, v Košiciach, v mestských častiach Bratislavy, v mestských častiach Košíc, v mestách a v obciach nad 5000 obyvateľov volia obyvatelia obce, ktorí majú na jej území trvalý pobyt, na základe všeobecného, rovného a priameho volebného práva tajným hlasovaním na štvorročné obdobie.

(2) V obciach, ktoré nie sú uvedené v odseku 1 volí a odvoláva hlavného kontrolóra obecné zastupiteľstvo.

(3) Voľby hlavného kontrolóra podľa odseku 1 sa uskutočnia súčasne s všeobecnými voľbami do orgánov samosprávy obcí. Na voľbu hlavného kontrolóra podľa odseku 1 sa použijú ustanovenia pre voľbu starostu podľa osobitného predpisu. \*)

\_\_\_\_\_\_\_\_\_\_\_\_\_\_\_\_\_\_

\*) Zákon Slovenskej národnej rady č. 346/1990 Zb. o voľbách do samosprávy obcí, v znení neskorších predpisov

(4) Mandát hlavného kontrolóra zvoleného podľa odseku 1 zaniká

a) uplynutím funkčného obdobia,

b) vzdaním sa mandátu,

c právoplatným odsúdením za úmyselný trestný čin alebo právoplatným odsúdením za trestný čin, ak výkon trestu odňatia slobody nebol podmienečne odložený,

d) pozbavením spôsobilosti na právne úkony alebo obmedzením spôsobilosti na právne úkony,

e) vyhlásením výsledku hlasovania obyvateľov obce o odvolaní hlavného kontrolóra, ktorým sa rozhodlo o odvolaní hlavného kontrolóra,

f) smrťou,

g) zrušením obce.

(5) Vzdanie sa mandátu hlavného kontrolóra zvoleného podľa odseku 1 sa musí urobiť písomne a jeho účinky nastávajú dňom uvedeným v tomto písomnom úkone, najskôr však dňom doručenia obecnému úradu. Vzdanie sa mandátu nemožno vziať späť.

(6) Obecné zastupiteľstvo

a) vyhlási hlasovanie obyvateľov obce o odvolaní hlavného kontrolóra zvoleného podľa odseku 1, ak

hrubo alebo opakovane zanedbáva povinnosti hlavného kontrolóra, porušuje Ústavu Slovenskej republiky, ústavné zákony, zákony a ostatné všeobecne záväzné právne predpisy,

b) môže vyhlásiť hlasovanie obyvateľov obce o odvolaní hlavného kontrolóra zvoleného podľa odseku 1, ak neprítomnosť alebo nespôsobilosť hlavného kontrolóra na výkon funkcie trvá dlhšie ako šesť mesiacov.

(7) O návrhu podľa odseku 6 rozhoduje obecné zastupiteľstvo nadpolovičnou väčšinou hlasov všetkých poslancov.“

(8) Hlavnému kontrolórovi vzniká po zvolení nárok na uzavretie pracovnej zmluvy s obcou. Pracovný pomer možno dohodnúť aj na kratší pracovný čas, ktorého dĺžku určí obecné zastupiteľstvo pred vyhlásením voľby kontrolóra.

(9) Starosta je povinný s právoplatne zvoleným hlavným kontrolórom uzavrieť pracovnú zmluvu najneskôr v deň nasledujúci po dni skončenia funkčného obdobia predchádzajúceho hlavného kontrolóra. Deň nástupu do práce sa určí na deň nasledujúci po dni skončenia funkčného obdobia predchádzajúceho hlavného kontrolóra.

3. § 18a sa nahrádza textom, ktorý vrátane nadpisu znie:

„18a

Voľby hlavného kontrolóra podľa §18aa ods.2

 (1) Kvalifikačným predpokladom na funkciu hlavného kontrolóra zvoleného podľa § 18aa ods. 2 je ukončené minimálne úplné stredné vzdelanie.

(2) Deň konania voľby hlavného kontrolóra, ktorý sa volí podľa § 18aa odsek 2 vyhlási obecné zastupiteľstvo na úradnej tabuli a spôsobom v mieste obvyklým najmenej 40 dní pred dňom konania voľby tak, aby sa voľba vykonala počas posledných 60 dní funkčného obdobia doterajšieho hlavného kontrolóra. Kandidát na funkciu hlavného kontrolóra musí odovzdať svoju písomnú prihlášku najneskôr 14 dní pred dňom konania voľby na obecnom úrade. Súčasťou prihlášky je aj výpis z registra trestov nie starší ako tri mesiace a doklad o vzdelaní.

(3) Na zvolenie hlavného kontrolóra voleného podľa § 18aa ods. 2 je potrebný súhlas nadpolovičnej väčšiny všetkých poslancov obecného zastupiteľstva. Ak ani jeden z kandidátov takú väčšinu nezískal, obecné zastupiteľstvo ešte na tej istej schôdzi vykoná druhé kolo volieb, do ktorého postúpia dvaja kandidáti, ktorí získali v prvom kole volieb najväčší počet platných hlasov. V prípade rovnosti hlasov do druhého kola volieb postupujú všetci kandidáti s najväčším počtom platných hlasov. V druhom kole volieb je zvolený ten kandidát, ktorý získal najväčší počet platných hlasov. Pri rovnosti hlasov v druhom kole volieb sa rozhoduje žrebom. Ďalšie podrobnosti o spôsobe a vykonaní voľby hlavného kontrolóra a náležitosti prihlášky ustanoví obec uznesením.

(4) Ak výkon funkcie hlavného kontrolóra zvoleného podľa § 18aa ods. 2 zaniká spôsobom podľa odseku 8 písm.

a), b) alebo d), vyhlási zastupiteľstvo nové voľby hlavného kontrolóra tak, aby sa konali najneskôr do 60 dní odo dňa skončenia výkonu funkcie hlavného kontrolóra.

(5) Hlavného kontrolóra volí obecné zastupiteľstvo obce podľa § 18aa ods. 2 na šesť rokov. Jeho funkčné obdobie sa začína dňom, ktorý je určený ako deň nástupu do práce.

(6) Hlavnému kontrolórovi vzniká po zvolení nárok na uzavretie pracovnej zmluvy s obcou. Pracovný pomer možno dohodnúť aj na kratší pracovný čas, ktorého dĺžku určí obecné zastupiteľstvo pred vyhlásením voľby kontrolóra.

(7) Starosta je povinný s právoplatne zvoleným hlavným kontrolórom uzavrieť pracovnú zmluvu najneskôr v deň nasledujúci po dni skončenia funkčného obdobia predchádzajúceho hlavného kontrolóra. Deň nástupu do práce sa určí na deň nasledujúci po dni skončenia funkčného obdobia predchádzajúceho hlavného kontrolóra.

(8) Výkon funkcie hlavného kontrolóra zvoleného podľa § 18aa ods. 2 zaniká

a) vzdaním sa funkcie,

b) odvolaním z funkcie,

c) uplynutím jeho funkčného obdobia,

d) smrťou alebo vyhlásením za mŕtveho,

e) dňom nadobudnutia právoplatnosti rozsudku, ktorým bol pozbavený spôsobilosti na právne úkony alebo ktorým bola jeho spôsobilosť na právne úkony obmedzená,

f) dňom nadobudnutia právoplatnosti rozsudku, ktorým bol odsúdený za úmyselný trestný čin alebo právoplatne odsúdený za trestný čin, ak výkon trestu odňatia slobody nebol podmienečne odložený,

g) dňom, keď začal vykonávať funkciu podľa § 18 ods. 2.

(9) Obecné zastupiteľstvo môže odvolať hlavného kontrolóra zvoleného podľa § 18aa ods. 2 z funkcie, ak

a) opakovane alebo zvlášť hrubým spôsobom poruší povinnosti zamestnanca alebo vedúceho zamestnanca,

b) hrubo alebo opakovane zanedbáva povinnosti vyplývajúce z jeho funkcie a bol na to aspoň raz písomne upozornený obecným zastupiteľstvom,

c) uvedie nepravdivý údaj v čestnom vyhlásení podávanom podľa § 18 ods. 1 alebo v údajoch o svojich majetkových pomeroch.“

4. V § 18b sa prvá veta po doplnení nahrádza znením:

„Hlavný kontrolór môže vykonávať kontrolnú činnosť pre viaceré obce len ak súčet ich obyvateľov v deň volieb hlavného kontrolóra nie je vyšší ako 5000.“

5. V § 18g sa odsek 1 po doplnení nahrádza znením:

„(1) Obec podľa § 18aa ods. 1 zriadi útvar hlavného kontrolóra. Ostatné obce môžu zriadiť útvar hlavného kontrolóra.“

6. Za § 30c sa vkladá nový § 30d, ktorý znie:

„§30d

Funkčné obdobie hlavného kontrolóra v obciach podľa § 18aa ods. 1 zvoleného podľa doterajších predpisov sa končí dňom zvolenia hlavného kontrolóra vo všeobecných voľbách do orgánov samosprávy obcí v roku 2010.“

Čl. II

Zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení zákona Slovenskej národnej rady č. 523/1990 Zb, zákona Slovenskej národnej rady č.130/1991 Zb., zákona Slovenskej národnej rady č. 295/1992 Zb., zákona č. 233/1998 Z.z., zákona č. 255/2007 Z.z., zákona č. 445/2008 Z.z. a zákona č. 535/2008 Z.z. sa mení a dopĺňa takto:

1. § 6 odsek 5 sa vypúšťa.

2. § 7 odsek 4 sa vypúšťa.

Čl. III

Zákon Slovenskej národnej rady č. 401/1990 Zb. o meste Košice v znení zákona Slovenskej národnej rady č. 130/1991 Zb., zákona Slovenskej národnej rady č.295/1992 Zb., zákona Národnej rady Slovenskej republiky č. 109/1993 Z.z., zákona č. 222/2006 Z.z, zákona č. 273/2008 Z.z. a zákona č. 445/2008 Z.z. sa mení a dopĺňa takto:

1. § 6 odsek 5 sa vypúšťa.

2. § 7 odsek 4 sa vypúšťa.

Čl. IV

Tento zákon nadobúda účinnosť 1.1.2010.